Ha kriptopénz vásárlása mellett dönt valaki, akkor fontos tisztában lennie azzal, hogy más törvényszerűségek mozgatják őket, mint a klasszikus befektetési eszközöket, például a részvényeket vagy kötvényeket. Hiszen gyakran nem áll mögötte egy vállalat vagy állam, így nincs felülvizsgálható vállalati mérleg, éves/negyedéves beszámoló, az adott ország gazdasági teljesítménye vagy egyéb megszokott pénzügyi mutató. A hagyományos fizetőeszközökkel összehasonlítva nem egy központi bank vagy kormány bocsátja ki őket, ezért a kriptovalutákra nem hat általánosságban a monetáris politika, az inflációs ráták vagy a gazdasági növekedés.
Ezzel szemben hatással van rá sok piaci tényező, többek között:
Elsősorban az adott kriptopénz kínálata és kereslete befolyásolja az árat.
A bányászat után járó jutalmak mértéke, amennyiben az adott coin bányászható, hiszen ez valójában a coin inflációs rátája, amely a kibocsájtás ütemén keresztül van szabályozva.
Az adott coin ismertsége, felhasználóinak száma és felhasználási területei.
Az adott kriptopénzben rejlő növekedési potenciál.
A befektetők pénzéért versenyben lévő kriptovaluták száma.
A tőzsdék száma, amelyeken kereskedik az adott kriptopénzt, és az ott elérhető likviditása.
Az adott coin működését, kereskedését, forgalmazását szabályozó rendeletek és törvények.